  Майя Бывальцева 2019-тӥ арын Удмуртия Приволжск федерал округлэн мерлыко ӵектосаз - «Театральное Приволжье» театр фестивале пыриськиз. Та дыре улосвыл люкетын вожвылъяськыны мылкыд карисьёслэсь куриськонъёссэс куто. Со сярысь элькунысь тӧролэн но кивалтэтлэн пресс-службазы ивортэ. «Театральное Приволжье» фестивальын асьсэлэсь быгатонлыкъёссэс но устолыксэс школаын дышетскисьёслэн но студентъёслэн театръёссы, лулчеберет юртъёслэн коллективъёссы возьматыны быгато Улосвыл люкетъёсын Приволжск федерал округе округе пырись 14 улосвылъёсын тужгес кужмооссэ коллективъёсты быръёзы. Округъя люкетын «Устоез спектакль», «Устоез режиссёр уж», «Устоез актёр», «Устоез актриса» ӧръёсъя вормисьёсты шараялозы. Финалист луэм театръёслэсь ужъёссэс телевидение но интернет пыр возьматозы Фестивальлэн быръён люкетэз Удмуртиын 31-тӥ пӧсьтолэзёзь мыноз. Туннэ нуналлы Дэри, Эгра, Якшур-Бӧдья но Пичи Пурга ёросъёсысь 14 куриськонъёс вуизы ни. Вожвылъяськонэ куриськонъёсты 12-тӥ инвожоозь rdnt-nt@mail.ru электрон почтае куто. Округъя люкетэз 1-тӥ гудырикошконысен 31-тӥ коньывуонозь кыстӥськоз. Финалэз шуркынмонэ ортчытыны чакламын. Отын фестивальын вормисьёсты меӵак эфирын смс куара сётыса шараялозы. Тодэ вайытом, Росси азьмуртлэн косэтэзъя (указ) 2019-тӥ арын Россиын Театрлэн ареныз ялэмын.  Ватсалом, 30-тӥ куартолэзьысен 1-тӥ инвожоозь Удмуртиын нылпиослэн но егитъёслэн театръёссылэн «Театр но нылпиос» («Театр и дети») огъяросси фестивальзы ортчоз. Нош 30-тӥ куартолэзе Ижкарысь «Арт-резиденциын» удмурт егитъёслэн «Юмок» театр-студизы нырысетӥ спектакльзэ возьматоз.  Тегъёс: Лулчеберет Ижкар Театр егитъёс Удмуртия ПФО пиналъёс  